b'\n_START_ARTICLE_\nGedion Zelalem\n_START_PARAGRAPH_\nGedion Zelalem (s. 26. tammikuuta 1997 Berliini, Saksa) on yhdysvaltalainen jalkapalloilija, joka edustaa Englannin valioliigassa pelaavaa Arsenal FC:t\xc3\xa4. Zelalem on pelipaikaltaan hy\xc3\xb6kk\xc3\xa4\xc3\xa4v\xc3\xa4 keskikentt\xc3\xa4pelaaja. H\xc3\xa4nell\xc3\xa4 on etiopialaiset sukujuuret. Oikeajalkainen Zelalem on edustanut Arsenalia tammikuusta 2013. H\xc3\xa4nen junioriseuransa Saksassa oli berliinil\xc3\xa4inen suurseura Hertha BSC, mutta Zelalem muutti perheens\xc3\xa4 kanssa Yhdysvaltoihin jo yhdeks\xc3\xa4nvuotiaana ja pelasi enimm\xc3\xa4kseen high school -sarjoissa Marylandin osavaltiossa josta Arsenalin kykyjenetsij\xc3\xa4t h\xc3\xa4net 16-vuotiaana l\xc3\xb6ysiv\xc3\xa4t._NEWLINE_Arsenalissa Zelalem on p\xc3\xa4\xc3\xa4asiassa pelannut alle 21-vuotiaiden joukkueessa, mutta p\xc3\xa4\xc3\xa4si ensimm\xc3\xa4ist\xc3\xa4 kertaa edustusjoukkueessa kent\xc3\xa4lle 10. elokuuta 2013 Helsingiss\xc3\xa4 pelatussa Super Matchissa. Sen j\xc3\xa4lkeen h\xc3\xa4n sai edustusjoukkueessa peliaikaa kaudella 2013-14 ensin FA Cupissa, jossa p\xc3\xa4\xc3\xa4si vaihdosta kent\xc3\xa4lle yhdess\xc3\xa4 ottelussa sek\xc3\xa4 my\xc3\xb6hemmin Mestarien liigassa jossa p\xc3\xa4\xc3\xa4si puoliajalla kent\xc3\xa4lle vierasottelussa turkkilaista Galatasarayta vastaan._NEWLINE_Zelalem on pelannut Saksan alle 17-vuotiaiden maajoukkueessa, mutta sai joulukuussa 2014 Yhdysvaltain kansalaisuuden ja ilmaisi aikovansa edustaa jatkossa Yhdysvaltoja.'